Liboń. 54lětny wodźer motorskeho typa Yamaha z pobóčnym wozom je so sobotu popołdnju w lěwicy pola Libonja přećisnył. Wón so při tym ćežko zrani.
Šešow. Minjeny pjatk popołdnju je so na dwěmaj hektaromaj přeworaneho pola blisko Šešowa paliło. 36 wohnjowych wobornikow z Njeswačidła, Łuha, Zarěča a Rakec měješe woheń na zbožo spěšnje pod kontrolu a płomjenja zhaša.
Mjeztym šeste lěto nawjeduje Handrij Hejduška Smječkečanski wjesny klub z jeho 35 čłonami. Kaž hižo w předchadźacych lětach zamó wón tež tónraz nimale wšitkich z nich do přihotow znowa derje poradźeneho třidnjowskeho winicoweho swjedźenja zapřijeć.
Smječkecy (aha/SN). Hižo k zahajenju pjatk wječor je předstajenje filma, kotryž bu lěta 2000 składnostnje 720lětneho prěnjeho naspomnjenja wsy nahrawany, wjele připóznaća žnjało. Sobotu wječor wopyta mnoho swójbow z dźěćimi wosebity koncert skupiny JANKAHANKA. Přizamkny so zabawa, trajaca dołho po połnocy. Zahorjaca bě atmosfera we White night z Drježdźanskej band Paisley a mjenowanej serbskej. DJ Romano dobrej naledźe ze swojej hudźbu polěkowaše.
Hamor. Na statnej dróze 131 pola Hamora sta so wčera wječor z dotal njeznateje přičiny tragiske wobchadne njezbožo. Něhdźe w 19.30 hodź. poča so mjez Krynhelecami a Hamorom VW Golf-kabriolej w lěwej křiwicy suwać, zajědźe z dróhi a prasny na to do štoma. Byrnjež wuchowanscy sanitetarjo spěšnje na městnje byli, njemóžachu woni hižo pomhać. 27lětny wodźer awta hišće na městnje njezboža zemrě. Wobdźěłanje njezboža a rumowanje traještej něhdźe hač do 23 hodź. Kaž policija zdźěli, nasta wěcna škoda w pjećcyfrowym wobłuku. Wobchadna njezbožowa słužba Zhorjelskeje policajskeje direkcije nětko přepytuje, kak je k njezbožu dóšło.
Dubrjenk (HH/SN). 30. awgusta chce 14lětna Sarah Krječmarjec z Dubrjenka z konjom Belanu lońše dobyće w kałanju wěnca wospjetować. Jako lokalna matadorka ma wona lěpšinu, zo móže na natwarjenych wrotach hižo raz zwučować. Na nich přičinjeny je wěnc, kotryž maja wobdźělnicy wotbić. „Móžeš drje z konjom přez wrota jěchać, najćešo pak je w połnym galopje ze sedła stanyć a wěnc wotbić“, powěda młoda holca, kotraž chce so raz ze skótnej lěkarku stać. Na kałanju wěnca lubi so jej jednota mjez čłowjekom, skoćećom a přirodu.
Hižo štyri tydźenje su prózdniny a něchtóžkuli bě mjeztym w dowolu. Wo tym swědča tež dowolowe fota našich čitarjow, kotrež do redakcije dochadźeja. Tak pobyštej Rubinec Djamila a Jan z Erfurta z dźědom a wowku z Noweje Wsy pola Njeswačidła z ćahom w Liberecu. Tam podachu so zhromadnje na horu Ještěd z jeje markantnej telewizijnej wěžu. Wulke dožiwjenje bě hižo jězba z liftom na wjeršk, zwotkelž skićeše so krasny wuhlad. Zajimawa bě tohorunja wustajeńca gigantow w Liberecskej coologiskej zahrodźe (deleka), piše wowka Lucija Rubinowa.
Cyle hinaši bě dowolowy přebytk Janiki Bětnarjec z Budyšina. Wona bě njedawno pola dobreje přećelki w Hrubjelčicach. We wisatej maće je sej mała Sophie spěšnje wusnyła (pódla). „Takle móžeš sej žiwjenje lubić dać“, naša čitarka k tomu komentuje.
Změna na čole Chróšćanskeje gmejny je nětko tež oficialnje zmištrowana. Na wčerawšim posedźenju gmejnskeje rady bu nowy wjesnjanosta Marko Kliman (CDU) spřisahany a ma nětko ceptar komuny w rukomaj.
Chrósćicy (SN/MWj). Dotalnemu wjesnjanosće Maćijej Brycce so radźićeljo wčera za jeho skutkowanje na dobro Chróšćanskeje gmejny dźakowachu. Zastupowacy wjesnjanosta Jan Wjesela rjekny, zo je Brycka „šěroki puć wuteptał“, po kotrymž móža nětko dale kročić. Prawočan bě w swojim hamtskim času mjez druhim twar dróhi přez Chrósćicy, nowotwar Hórčanskeje a Nukničanskeje gratownje a móst pola Kopšina na starosći měł. K tomu přińdźechu mjeńše předewzaća, kotrež su wšědny dźeń lědma widźeć. Dotal njezwoprawdźene projekty, kaž puć z Chrósćic do Hórkow, změje nowy wjesnjanosta na starosći.
Nawrót hišće wotewrjeny
Drježdźany. Měšćanska rada sakskeje stolicy je wčera Annekatrin Klepsch (Lěwica) za kulturnu měšćanostku wuzwoliła. Wona ma tuž swój mandat w krajnym sejmje 1. nowembra złožić. Tak móhł so serbski politikar Lěwicy Hajko Kozel do krajneho sejma nawróćić. Byrnjež tójšto podpěry měł, chcył wón do doskónčneho rozsuda swójbne, powołanske a politiske aspekty wotwažować.
Najwyši schodźenk warnowanja
Budyšin/Zhorjelc. Hladajo na dale trajace suche a horce wjedro płaći wot dźensnišeho na sewjeru Budyskeho a Zhorjelskeho wokrjesa najwyši schodźenk warnowanja před lěsnymi wohenjemi. Po lěsnych pućikach njesmě so hižo jězdźić. Awta na kromach lěsow wotstajić je zakazane, krajnoradnej zarjadaj informujetej. Zamołwići chcedźa dodźerženje zakaza kontrolować.
Gerd Natschinski njeboh
Duda spřisahany
Waršawa. Andrzej Duda, dobyćer pólskich prezidentskich wólbow, je wotnětka oficialnje w zastojnstwje. Narodnokonserwatiwneho politikarja su dźensa před woběmaj komoromaj parlamenta spřisahali. W swojej prěnjej narěči wón potwjerdźi, zo chcył so za sylnu Pólsku zasadźeć. Duda naslěduje Bronisława Komorowskeho, kiž bě jemu podležał.
Parniki hižo njejězdźa
Drježdźany. Přewšo niłkeje wody Łobja dla wot wčerawšeho wječora wulětniske łódźe w Drježdźanach hižo jejězdźa. Pegel rěki je nětko pod kritiskej hranicu 60 centimetrow. Dokelž su wuhlady na bórzomny dešć skerje špatne, dyrbjachu wšitke jězby najprjedy raz wotprajić. Tež parada parnikow 14. do 16. awgusta drje dyrbi wupadnyć, kaž z Drježdźan rěkaše.
Ponowja Semperowu operu
Drježdźany. Sławnu Semperowu operu w Drježdźanach 30 lět po jeje znowawotewrjenju ponowja. Hač dosrjedź septembra chcedźa wšitke nutřkowne rumnosće kompletnje ponowić. Potom ma dom wupadać kaž w lěće 1895. Kóšty wobličeja po informacijach Sakskeho imobilijoweho a twarskeho managementa na 1,1 milion eurow.
szl_Latn hrv_Latn pol_Latn szl_Latn szl_Latn szl_Latn szl_Latn ces_Latn pol_Latn szl_Latn cym_Latn szl_Latn swh_Latn szl_Latn bos_Latn pap_Latn pol_Latn slv_Latn szl_Latn srd_Latn slk_Latn